[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.12.2007

COM(2007) 832 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την εμπειρία που αποκτήθηκε κατά την εφαρμογή του κανονισμού (ΕΚ) αριθ. 91/2003 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2002 για τις στατιστικές σχετικά με τις σιδηροδρομικές μεταφορές

ΠΙΝΑΚΑΣ ΠΕΡΙΕΧΟΜΕΝΩΝ

ΣΥΝΟΨΗ 3

1 ΕΙΣΑΓΩΓΗ 3

1.1 ΙΣΤΟΡΙΚΟ ΚΑΙ ΣΤΟΧΟΙ 3

1.2 ΠΛΑΙΣΙΟ ΠΟΛΙΤΙΚΗΣ 4

1.3 ΚΑΝΟΝΕΣ ΕΦΑΡΜΟΓΗΣ 5

1.4 ΚΑΛΥΨΗ ΚΡΑΤΩΝ ΜΕΛΩΝ ΚΑΙ ΑΛΛΩΝ ΧΩΡΩΝ 6

2 ΕΦΑΡΜΟΓΗ ΤΟΥ ΚΑΝΟΝΙΣΜΟΥ 8

2.1 ΖΗΤΗΜΑΤΑ ΠΟΥ ΑΝΕΚΥΨΑΝ 8

2.1.1 Εκπλήρωση των έννομων υποχρεώσεων 8

2.1.2 Το βάρος της εφαρμογής και της τακτικής υποβολής στοιχείων για τις χώρες που υποβάλλουν στοιχεία 10

2.1.3 Διαδικασία συλλογής στοιχείων, κατάρτισης στατιστικών και επικύρωσης 11

2.1.4 Μεθοδολογικά ζητήματα 11

2.2 ΑΠΟΤΕΛΕΣΜΑΤΑ 12

2.2.1 Διαβίβαση και επικύρωση στοιχείων 12

2.2.2 Μεθοδολογικές κατευθύνσεις 13

2.2.3 Διάδοση δεδομένων 13

3 ΣΥΜΠΕΡΑΣΜΑΤΑ 15

3.1 ΒΡΑΧΥΠΡΟΘΕΣΜΟΙ ΣΤΟΧΟΙ 17

3.2 ΜΑΚΡΟΠΡΟΘΕΣΜΟΙ ΣΤΟΧΟΙ 17

ΣΥΝΟΨΗ

Ο κανονισμός (ΕΚ) αριθ. 91/2003 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, για τις στατιστικές σχετικά με τις σιδηροδρομικές μεταφορές [1] προβλέπει στο άρθρο 9 ότι, μετά τη συλλογή στοιχείων για διάστημα τριών ετών, η Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με την εμπειρία που αποκτήθηκε κατά την εφαρμογή του κανονισμού αυτού. Με την παρούσα έκθεση εκπληρώνεται η υποχρέωση αυτή μετά την παρέλευση της πρώτης τριετίας συλλογής των στοιχείων (2003-2005).

Στην αρχή παρατίθεται γενική περιγραφή του ιστορικού, των στόχων και του πολιτικού πλαισίου της νομοθετικής πράξης και, στη συνέχεια, εξετάζονται ορισμένα θέματα που αφορούν την εφαρμογή της. Στην έκθεση δίνονται επίσης πληροφορίες για ορισμένα από τα κυριότερα αποτελέσματα. Στο τελευταίο τμήμα παρουσιάζονται τα συμπεράσματα και ενδεχόμενες μελλοντικές εξελίξεις.

Χάρη στην εφαρμογή του εν λόγω κανονισμού διατέθηκαν λεπτομερή στοιχεία σχετικά με τις σιδηροδρομικές μεταφορές φορτίου και επιβατών στην Ευρώπη καθώς και στοιχεία σχετικά με τα σιδηροδρομικά ατυχήματα, ενώ παράλληλα βελτιώθηκε η ποιότητα και η έγκαιρη παράδοση των στοιχείων. Τα κράτη μέλη κατέβαλαν προσπάθειες προκειμένου να συμμορφωθούν προς τις απαιτήσεις του κανονισμού και οι προσπάθειες αυτές είναι απαραίτητο να συνεχιστούν, έτσι ώστε να βελτιωθεί η έγκαιρη παράδοση και η πληρότητα των παρεχόμενων στοιχείων.

1 ΕΙΣΑΓΩΓΗ

1.1 ΙΣΤΟΡΙΚΟ ΚΑΙ ΣΤΟΧΟΙ

Ο κανονισμός 91/2003 θεσπίστηκε για να εφοδιάσει την Επιτροπή, τα λοιπά θεσμικά όργανα της ΕΕ, τις κυβερνήσεις των κρατών μελών και το ευρύ κοινό με συγκρίσιμα, αξιόπιστα, εναρμονισμένα, τακτικά και πλήρη στατιστικά στοιχεία σχετικά με το μέγεθος και την ανάπτυξη των σιδηροδρομικών μεταφορών επιβατών και φορτίου στην Ευρωπαϊκή Ένωση.

Αυτό επιτυγχάνεται επεκτείνοντας ορισμένες ουσιώδεις πτυχές των στοιχείων που προηγουμένως συλλέγονταν στο πλαίσιο της οδηγίας του Συμβουλίου περί των στατιστικών καταστάσεων για τις σιδηροδρομικές μεταφορές εμπορευμάτων (80/1177/ΕΟΚ), κατά τρόπο ώστε να περιλαμβάνονται πληροφορίες σχετικά με τις μεταφορές επιβατών, τις ροές κυκλοφορίας και τα ατυχήματα στο σιδηροδρομικό δίκτυο· πληροφορίες σχετικά με τα είδη επικίνδυνων εμπορευμάτων· πληροφορίες σχετικά με τα είδη μονάδων μεταφοράς και πληροφορίες σχετικά με τις εθνικές (εσωτερικές) και διεθνείς μεταφορές εμπορευμάτων και επιβατών σε περιφερειακό επίπεδο (NUTS2).

Τα κυριότερα χαρακτηριστικά του κανονισμού 91/2003 μπορούν να συνοψιστούν ως εξής:

- Τα παρεχόμενα στοιχεία πρέπει να καλύπτουν όλους τους σιδηροδρόμους στην Κοινότητα.

- Τα παρεχόμενα στοιχεία αφορούν τις σιδηροδρομικές μεταφορές φορτίου και επιβατών. Τα συλλεγόμενα στοιχεία περιλαμβάνουν τις ετήσιες και τριμηνιαίες στατιστικές για τις μεταφορές εμπορευμάτων και επιβατών.

- Τα υποχρεωτικά παρεχόμενα στοιχεία σχετικά με την προέλευση και τον προορισμό του φορτίου και των επιβατών ορίζονται γεωγραφικά σε επίπεδο NUTS2.

- Στις συλλεγόμενες πληροφορίες περιλαμβάνονται οι στατιστικές σχετικά με τις ροές κυκλοφορίας στο σιδηροδρομικό δίκτυο για τα τρένα μεταφοράς φορτίου και τα επιβατηγά τρένα.

- Τα παρεχόμενα στοιχεία καλύπτουν τις στατιστικές για τα σιδηροδρομικά ατυχήματα.

1.2 ΠΛΑΙΣΙΟ ΠΟΛΙΤΙΚΗΣ

Για την ανάπτυξη της κοινής πολιτικής μεταφορών είναι απαραίτητη η καλύτερη δυνατή γνώση της έκτασης και της εξέλιξης των σιδηροδρομικών μεταφορών επιβατών και φορτίου. Στη Λευκή Βίβλο «Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών»[2] καθορίστηκε ως στόχος της κοινοτικής πολιτικής μεταφορών να αποκτήσει η Ευρώπη αποτελεσματικά και αποδοτικά μεταφορικά συστήματα. Ο εν λόγω στόχος εξακολούθησε να ισχύει και στην ενδιάμεση αναθεώρηση της Λευκής Βίβλου[3] αν και προσανατολίστηκε περισσότερο προς την εξασφάλιση βιώσιμης κινητικότητας στην Ευρώπη. Η ανανεωμένη στρατηγική της ΕΕ για την αειφόρο ανάπτυξη [4] ορίζει τις βιώσιμες μεταφορές ως κύριο στόχο της ΕΕ. Συνεπώς, οι κοινοτικές στατιστικές για τις σιδηροδρομικές μεταφορές χρησιμοποιούνται για τη χάραξη, την εποπτεία και την αξιολόγηση των πολιτικών της ΕΕ στον τομέα των μεταφορών και άλλων πολιτικών της ΕΕ, όπως η ανανεωμένη στρατηγική για την αειφόρο ανάπτυξη και η λειτουργία της εσωτερικής αγοράς.

Η σημασία των στοιχείων αυτών για τη λήψη αποφάσεων σε επίπεδο ΕΕ αυξάνεται, ιδιαίτερα μετά την αρμοδιότητα που ανατέθηκε στην Επιτροπή στο πλαίσιο της 2ης και της 3ης δέσμης προτάσεων για τους σιδηροδρόμους.

Η δεύτερη δέσμη μέτρων για τους σιδηροδρόμους αποτελείται από τρεις οδηγίες (οδηγίες για την ασφάλεια, τη διαλειτουργικότητα και το άνοιγμα της αγοράς) καθώς και από έναν κανονισμό σχετικά με τον ευρωπαϊκό οργανισμό σιδηροδρόμων.

Η τρίτη δέσμη νομοθετικών μέτρων περιλαμβάνει δύο οδηγίες (μια οδηγία για το περαιτέρω άνοιγμα της αγοράς για διεθνείς σιδηροδρομικές μεταφορές επιβατών και μια οδηγία για τις άδειες των οδηγών τρένων), καθώς και έναν κανονισμό (σχετικά με τα δικαιώματα και τις υποχρεώσεις των επιβατών τρένων). Οι πληροφορίες αυτές χρησιμοποιούνται επίσης για τη μέτρηση των ροών επιβατών και φορτίου και τον υπολογισμό της κατανομής ανά μεταφορικό μέσο στην ΕΕ.

Άλλα παραδείγματα της χρήσης των στοιχείων αυτών για τις ανάγκες χάραξης πολιτικής είναι τα εξής:

- Ο ευρωπαϊκός οργανισμός σιδηροδρόμων (ΕΟΣ) ενδιαφέρεται επίσης να αξιοποιήσει τα στοιχεία αυτά για τις εργασίες του, π.χ. για την ανάπτυξη κοινών δεικτών ασφάλειας.

- Υπάρχει επίσης η δυνατότητα να χρησιμοποιηθούν τα στοιχεία αυτά για σκοπούς περιβαλλοντικής πολιτικής σε σύγκριση με άλλα μέσα μεταφοράς. Η ανάγκη για στοιχεία αυξάνεται καθώς ενισχύεται η πολιτική βούληση για προώθηση των σιδηροδρομικών μεταφορών για περιβαλλοντικούς λόγους. Οι στατιστικές αυτές έχουν χρησιμότητα για το μηχανισμό υποβολής εκθέσεων για τις μεταφορές και το περιβάλλον, TERM, ο οποίος αποσκοπεί στην ενημέρωση των υπευθύνων χάραξης πολιτικής της ΕΕ στον τομέα των μεταφορών και αναπτύσσεται από τον ευρωπαϊκό οργανισμό περιβάλλοντος σε συνεργασία με εμπειρογνώμονες των κρατών μελών και της Ευρωπαϊκής Επιτροπής.

1.3 ΚΑΝΟΝΕΣ ΕΦΑΡΜΟΓΗΣ

Ο κανονισμός 91/2003 αναθέτει εκτελεστικές αρμοδιότητες στην Επιτροπή, οι οποίες πρέπει να ασκούνται μέσω της διαδικασίας της επιτροπολογίας, όπως προβλέπεται στα άρθρα 10 και 11. Η Eurostat έχει χρησιμοποιήσει τη διαδικασία αυτή για να υιοθετήσει ένα σύνολο κανόνων που καλύπτουν διαφορετικές πτυχές της εφαρμογής του κανονισμού. Οι κανόνες αυτοί εγκρίθηκαν υπό τη μορφή κανονισμών της Επιτροπής αφού γνωμοδότησε η επιτροπή στατιστικού προγράμματος.

Έως σήμερα έχουν θεσπιστεί δύο κανονισμοί εφαρμογής:

- Κανονισμός (ΕΚ) αριθ. 1192/2003 της Επιτροπής[5], της 3ης Ιουλίου 2003, ο οποίος κατά κύριο λόγο παρέχει εναρμονισμένους ορισμούς προς χρήση στις στατιστικές σχετικά με τους σιδηροδρόμους από όλες τις χώρες που παρέχουν στοιχεία και ο οποίος όμως παράλληλα προσαρμόζει το περιεχόμενο του παραρτήματος που αφορά τις στατιστικές για τα ατυχήματα·

- Κανονισμός (ΕΚ) αριθ. 332/2007 της Επιτροπής[6], της 27ης Μαρτίου 2007, ο οποίος παρέχει το τεχνικό μορφότυπο για τη διαβίβαση των στοιχείων (σύνολα στοιχείων που παρέχονται με την αντίστοιχη δομή και κωδικοποίηση).

Στο πλαίσιο των αρμόδιων επιτροπών συζητάται επί του παρόντος η έκδοση ενός ακόμη κανονισμού της Επιτροπής. Στόχος του κανονισμού αυτού θα είναι η εναρμόνιση μιας σειράς ορισμών και η τροποποίηση του παραρτήματος Η του κανονισμού 91/2003, έτσι ώστε να είναι σύμφωνο προς το παράρτημα 1 της οδηγίας 2004/49/ΕΚ για την ασφάλεια των σιδηροδρόμων.

1.4 ΚΑΛΥΨΗ ΚΡΑΤΩΝ ΜΕΛΩΝ ΚΑΙ ΑΛΛΩΝ ΧΩΡΩΝ

Ο κανονισμός 91/2003 ισχύει άμεσα σε κάθε κράτος μέλος και είναι δεσμευτικός ως προς όλα τα μέρη του. Δεν είναι απαραίτητο να μεταφερθεί στην εθνική νομοθεσία. Πλην όμως, τα παραρτήματα του κανονισμού (για ορισμένες σιδηροδρομικές επιχειρήσεις, σύνολα δεδομένων και μεταβλητές) εισήχθησαν σταδιακά σύμφωνα με ορισμένους κανόνες και για ανώτατη χρονική περίοδο τριών ετών (συμπεριλαμβανομένου του 2005).

Η Ρουμανία και η Βουλγαρία εξέφρασαν και οι δύο την επιθυμία να συμμορφωθούν πλήρως προς τις διατάξεις της ευρωπαϊκής νομοθεσίας στον τομέα αυτό, ξεκινώντας από το 2006 ως έτος αναφοράς για την παροχή στοιχείων. Η Ρουμανία παρέσχε σχεδόν όλα τα στοιχεία για το 2005 σύμφωνα με τις διατάξεις του κανονισμού.

Σε ό,τι αφορά τις υποψήφιες χώρες, η Κροατία και η Τουρκία παρέχουν ορισμένα στοιχεία ενώ η Πρώην Γιουγκοσλαβική Δημοκρατία της Μακεδονίας δεν έχει ακόμη παράσχει καμία πληροφορία.

Το 2003 ο κανονισμός 91/2003 ενσωματώθηκε επίσημα στο παράρτημα XXI (Στατιστικές) της συμφωνίας για τον ΕΟΧ δυνάμει απόφασης της μεικτής επιτροπής του ΕΟΧ[7]. Σύμφωνα με την απόφαση αυτή, η Νορβηγία πρέπει να διαβιβάσει τα απαιτούμενα βάσει του κανονισμού στοιχεία. Ο κανονισμός περιλαμβάνει διάταξη για υποβολή απλουστευμένων εκθέσεων και αυτό ισχύει για τα στοιχεία του Λιχτενστάιν[8].

Στοιχεία που βασίζονται στις αρχές του κανονισμού θα διαβιβάζονται επίσης και από την Ελβετία δυνάμει της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας για τη συνεργασία στον τομέα της στατιστικής[9]. Η Ελβετία θα συλλέγει τα στοιχεία που απαιτούνται δυνάμει του κανονισμού από, τουλάχιστον, τις αρχές του έτους 2006[10].

2 ΕΦΑΡΜΟΓΗ ΤΟΥ ΚΑΝΟΝΙΣΜΟΥ

2.1 ΖΗΤΗΜΑΤΑ ΠΟΥ ΑΝΕΚΥΨΑΝ

2.1.1 Εκπλήρωση των έννομων υποχρεώσεων

Η συμμόρφωση με τις υποχρεώσεις για την παροχή στοιχείων που προβλέπει ο κανονισμός αποτιμάται θετικά κατά την υπό εξέταση περίοδο. Η εξελικτική τάση οφείλεται κατά κύριο λόγο στο γεγονός ότι οι διατάξεις των παραρτημάτων εισήχθησαν σταδιακά ως εξής:

- Στοιχεία για το 2003 – Οι πίνακες A1, A2, A3 και το παράρτημα I ζητήθηκαν για πρώτη φορά·

- Στοιχεία 2004 – Οι πίνακες A4, A5, A6, A7, A8 και A9, το παράρτημα B, το παράρτημα Γ, το παράρτημα Δ, το παράρτημα E και το παράρτημα H ζητήθηκαν για πρώτη φορά·

- Στοιχεία 2005 – το παράρτημα ΣΤ και το παράρτημα Ζ ζητήθηκαν για πρώτη φορά.

Στον πίνακα 1 φαίνεται η κατάσταση της υποβολής στοιχείων για το έτος αναφοράς 2005 ανά σύνολο στοιχείων και περιοδικότητα. Σύμφωνα με τον κανονισμό 91/2003:

- τα σύνολα στοιχείων που αφορούν το παράρτημα Ε (στατιστικές για τις μεταφορές εμπορευμάτων και επιβατών) είναι τριμηνιαία·

- τα σύνολα στοιχείων για τα παραρτήματα Α, Β, Γ, Δ (στατιστικές για τις μεταφορές εμπορευμάτων και επιβατών) και Η (στατιστικές για τα ατυχήματα) είναι ετήσια·

- τα σύνολα στοιχείων για τα παραρτήματα ΣΤ (περιφερειακές στατιστικές για τις μεταφορές εμπορευμάτων και επιβατών) και Ζ (στατιστικές για τις ροές κυκλοφορίας στο σιδηροδρομικό δίκτυο) είναι πενταετή (και παρέχονται ξεκινώντας από το έτος αναφοράς 2005).

Πίνακας 1: Συμμόρφωση με τις απαιτήσεις του κανονισμού όσον αφορά την έγκαιρη παράδοση και την πληρότητα των στοιχείων το 2005 (έτος αναφοράς)

Τριμηνιαία παράδοση στοιχείων | Ετήσια παράδοση στοιχείων | 5 έτη (ξεκινώντας από το 2005) |

T | προβλήματα όσον αφορά την έγκαιρη παράδοση |

M | λείπουν ορισμένοι πίνακες |

Q | προβλήματα ποιότητας, μη ολοκληρωμένα στοιχεία |

– | άνευ αντικειμένου |

Όσον αφορά την παροχή στοιχείων για το 2003, ορισμένες χώρες που υπέβαλαν στοιχεία αντιμετώπισαν προβλήματα όσον αφορά την παροχή ορισμένων συνόλων στοιχείων (κυρίως σχετικά με τις στατιστικές για τα ατυχήματα κ.λπ.) ή ορισμένων στοιχείων (μετακινήσεις τρένων κ.λπ.). Η παροχή στοιχείων κατά τα δύο διαδοχικά έτη βελτιώθηκε παρά το γεγονός ότι πρέπει να καταβληθούν περαιτέρω προσπάθειες για τη βελτίωση της περιοδικότητας και της πληρότητας των συνόλων των στοιχείων.

2.1.2 Το βάρος της εφαρμογής και της τακτικής υποβολής στοιχείων για τις χώρες που υποβάλλουν στοιχεία

Στην πλειονότητά τους οι χώρες που υποβάλουν στοιχεία χρησιμοποίησαν, προκειμένου να συμμορφωθούν προς τις απαιτήσεις του κανονισμού, τα υφιστάμενα δεδομένα και, ως εκ τούτου, δεν έλαβαν συγκεκριμένα μέτρα διότι οι υφιστάμενες διαδικασίες επαρκούσαν για την ικανοποίηση των απαιτήσεων. Σε ορισμένες χώρες, ωστόσο, ήταν απαραίτητο να επεκταθεί η συλλογή στοιχείων και να υπάρξουν πρόσθετες διαδικασίες κατάρτισης στατιστικών. Πρέπει να αναφερθεί ότι ο κανονισμός δεν προέβλεπε οικονομική ενίσχυση για την κάλυψη του κόστους της εφαρμογής.

Σε ό,τι αφορά την τακτική υποβολή στοιχείων, ο φόρτος εργασίας που συνεπάγεται θεωρείται αποδεκτός από τις περισσότερες χώρες που υποβάλλουν στοιχεία. Ωστόσο, σε ορισμένες χώρες αυτό σημαίνει μεγαλύτερο φόρτο, ιδιαίτερα για τις σιδηροδρομικές επιχειρήσεις ως αρχικούς παρόχους στοιχείων και για τις αρμόδιες εθνικές αρχές (ΑΕΑ) χωρών όπου εφαρμόζονται οι αρχές ελευθέρωσης της ΕΕ και, κατά συνέπεια, δραστηριοποιούνται πολλές νέες σιδηροδρομικές επιχειρήσεις.

Σε ό,τι αφορά το κόστος, μια πιλοτική μελέτη που ξεκίνησε το 2006 εξ ονόματος της ομάδας εργασίας για τον προγραμματισμό και το συντονισμό του ευρωπαϊκού στατιστικού συστήματος αποκάλυψε μια πολύ ανομοιόμορφη κατάσταση σύμφωνα με την οποία το μέσο ετήσιο κόστος της παραγωγής στατιστικών για τις σιδηροδρομικές μεταφορές διαφέρει πολύ ακόμη και μεταξύ κρατών μελών με παρόμοιο μέγεθος και δομές αγοράς. Με πολύ λίγες εξαιρέσεις, τα κράτη μέλη επιβεβαίωσαν ότι τα αριθμητικά στοιχεία που υποβλήθηκαν στο πλαίσιο της μελέτης κόστους-οφέλους[11] αντικατοπτρίζουν πράγματι το συνολικό ετήσιο κόστος παραγωγής των στατιστικών για τις σιδηροδρομικές μεταφορές σύμφωνα με τον κανονισμό 91/2003.

2.1.3 Διαδικασία συλλογής στοιχείων, κατάρτισης στατιστικών και επικύρωσης

H διαδικασία συλλογής στοιχείων και κατάρτισης στατιστικών για τις χώρες που υποβάλλουν στοιχεία ακολουθεί την παραδοσιακή ροή πληροφοριών από τα κάτω προς τα πάνω. Σε γενικές γραμμές, η ροή αυτή ξεκινά από τη σιδηροδρομική εταιρεία που διαβιβάζει τις πληροφορίες στην αρμόδια εθνική αρχή που καταρτίζει τις στατιστικές, επικυρώνει και διαβιβάζει τα εθνικά στοιχεία στην Eurostat.

Σε ορισμένες περιπτώσεις οι ΑΕΑ χρησιμοποιούν πληροφορίες από άλλες πηγές, όπως το υπουργείο Μεταφορών, οι υπεύθυνοι διαχείρισης υποδομών ή οι εθνικές αρχές ασφαλείας, ιδιαίτερα όσον αφορά στατιστικές για τις ροές κυκλοφορίας στο σιδηροδρομικό δίκτυο και για τις στατιστικές για τα ατυχήματα.

Κάθε ΑΕΑ εφαρμόζει ελέγχους επικύρωσης προτού στείλει τις πληροφορίες στην Eurostat μέσω εσωτερικών ελεγκτικών διαδικασιών ή/και χρησιμοποιώντας ένα λογισμικό προ-επικύρωσης που παρέχει η Eurostat. Οι κανόνες επικύρωσης καλύπτουν πολλές πλευρές της διαδικασίας συμπεριλαμβανομένου του μορφοτύπου των στοιχείων, της κωδικοποίησης, της εσωτερικής συνοχής κάθε συνόλου στοιχείων, της συνοχής μεταξύ των συνόλων στοιχείων και των μεταβλητών κ.λπ. και όταν ανιχνεύονται λάθη διορθώνονται με το χέρι πριν από τη διαβίβαση των στοιχείων στην Eurostat.

2.1.4 Μεθοδολογικά ζητήματα

Οι μεθοδολογικές ρυθμίσεις για την εκτέλεση του κανονισμού 91/2003 έχουν διαμορφώσει ένα κοινό πλαίσιο για τη διασφάλιση μιας εναρμονισμένης συλλογής στοιχείων και της παραγωγής συγκρίσιμων αποτελεσμάτων. Κατά την υπό εξέταση περίοδο έχουν αναφερθεί τα εξής σημαντικά μεθοδολογικά ζητήματα:

- Ζήτημα συμπερίληψης/μη συμπερίληψης των διερχόμενων επιβατών·

- Μεθοδολογικά προβλήματα σε ό,τι αφορά τη δημιουργία πίνακα αντιστοιχίας των κωδικών σταθμών της Διεθνούς Ένωσης Σιδηροδρόμων (UIC) με τις περιφέρειες της NUTS2 και ενός κοινού εργαλείου μετατροπής NST/R-NST2000 (CPA, CN) για τους σκοπούς των στατιστικών σχετικά με τις μεταφορές·

- Ανάγκη εναρμόνισης των ορισμών της οδηγίας 49/2004 για την ασφάλεια των σιδηροδρόμων και των κανονισμών για τους σιδηροδρόμους (με παράλληλες τροποποιήσεις του εύρους της συλλογής στοιχείων), έτσι ώστε να βελτιωθεί η ποιότητα των στατιστικών για τα σιδηροδρομικά ατυχήματα·

- Αρωγή για μεθοδολογικά ζητήματα όσον αφορά το παράρτημα Ζ – στατιστικές σχετικά με τις ροές κυκλοφορίας στο σιδηροδρομικό δίκτυο·

- Προβλήματα που αφορούν την αντιστοιχία των παραδοτέων στοιχείων με το παράρτημα Ι.

2.2 ΑΠΟΤΕΛΕΣΜΑΤΑ

2.2.1 Διαβίβαση και επικύρωση στοιχείων

Κάθε παράρτημα του κανονισμού 91/2003 προβλέπει συγκεκριμένες προθεσμίες για τη διαβίβαση στοιχείων από τις χώρες που υποβάλουν στοιχεία. Κατά την υπό εξέταση περίοδο, σημειώθηκε σημαντική βελτίωση από την άποψη της τήρησης των προθεσμιών.

Σε ό,τι αφορά τις τεχνικές ρυθμίσεις για τη διαβίβαση των στοιχείων, έχει επιτευχθεί υψηλό επίπεδο τυποποίησης. Τα στοιχεία διαβιβάζονται ηλεκτρονικά στην Eurostat και τα αρχεία έχουν την απαιτούμενη διάρθρωση και μορφότυπο. Αυτό επιτρέπει την ταχεία ενσωμάτωση των πληροφοριών στη βάση δεδομένων παραγωγής της Eurostat και την ταχεία ανίχνευση των βασικών σφαλμάτων και των άγνωστων κωδικών.

Όταν μεταφερθούν τα στοιχεία στη βάση δεδομένων της Eurostat, εφαρμόζονται αναλυτικές διαδικασίες επικύρωσης ώστε να εξασφαλιστεί η ποιότητα των διαβιβαζόμενων στοιχείων. Στην επικύρωση περιλαμβάνεται η εσωτερική συνοχή των συνόλων δεδομένων, η χρονική συνέπεια, η συνέπεια μεταξύ συνόλων δεδομένων και η σύγκριση με τα αποτελέσματα για τα δρομολόγια που μοιράζονται δύο χώρες.

Η ποιότητα των στοιχείων μπορεί να θεωρηθεί καλή στον τομέα των μεταφορών φορτίου (τα εν λόγω στοιχεία βασίζονται στα συνοδευτικά έγγραφα φορτίου). Τα στοιχεία σχετικά με τους επιβάτες δεν είναι δυνατόν να έχουν το ίδιο επίπεδο ποιότητας λόγω των διαφορετικών μεθοδολογιών που εφαρμόζουν τα κράτη μέλη κατά τη συλλογή των στοιχείων αυτών. Σε ό,τι αφορά τις στατιστικές για τα σιδηροδρομικά ατυχήματα, τα στοιχεία δεν είναι πάντοτε αντιπροσωπευτικά λόγω του ότι ορισμένες φορές συμπεριλαμβάνουν τις αυτοκτονίες και τις απόπειρες αυτοκτονίας. Μέρη των στοιχείων που αφορούν τα ατυχήματα εξακολουθούν να επηρεάζονται αρνητικά από την έλλειψη προσαρμογής σε εθνικό επίπεδο σύμφωνα με τους κοινούς ορισμούς (πιθανόν λόγω της μεταβατικής περιόδου πέντε ετών που επιτρέπει ο κανονισμός 91/2003)· οι εναρμονισμένοι ορισμοί που αναφέρθηκαν παραπάνω θα βελτιώσουν την ποιότητα των στοιχείων. Η διαπίστωση αυτή βασίζεται στην υλοποίηση ενός στέρεου κοινού μεθοδολογικού πλαισίου, στις προσπάθειες που καταβλήθηκαν κατά τις διαδικασίες κατάρτισης των στατιστικών και επικύρωσης των στοιχείων σε εθνικό επίπεδο, καθώς και στους επακόλουθους ελέγχους της ποιότητας που διενεργούνται στην Eurostat πριν από τη διάδοση των στοιχείων.

Στην πλειονότητά τους τα κράτη μέλη θεωρούν ότι ο βαθμός συμμόρφωσης προς τον κανονισμό 91/2003 είναι ικανοποιητικός. Οι περισσότερες δυσκολίες αφορούν την παροχή πληροφοριών σε περιφερειακό επίπεδο λόγω των ελλιπών πηγών στοιχείων και συγκεντρωτικών εργαλείων, της περιορισμένης πρόσβασης σε στοιχεία και, σε ορισμένες περιπτώσεις, των δυσκολιών επεξεργασίας των στοιχείων. Παρά το γεγονός αυτό, σε πολλές χώρες που υποβάλλουν στοιχεία καταβάλλονται συνεχώς προσπάθειες για τη βελτίωση της κατάστασης, όπως τακτικές επαφές με παρόχους στοιχείων με στόχο την ολοκλήρωση της διαβίβασης των στοιχείων ή ανάπτυξη νέων συστημάτων επεξεργασίας στοιχείων.

2.2.2 Μεθοδολογικές κατευθύνσεις

Η Eurostat συνέταξε εγχειρίδιο αναφοράς για την εφαρμογή του κανονισμού 91/2003 έτσι ώστε τα κράτη μέλη και οι λοιπές χώρες που υποβάλλουν στοιχεία να λάβουν καθοδήγηση σχετικά με την εφαρμογή του κανονισμού. Το εγχειρίδιο αναφοράς ενημερώνεται σε ετήσια βάση, έτσι ώστε να περιλαμβάνει τις πιο πρόσφατες πληροφορίες, τεκμηρίωση ή κατευθυντήριες γραμμές σχετικά με τη συλλογή των εν λόγω στατιστικών.

Επιπροσθέτως, ο πίνακας αντιστοιχίας των κωδικών σταθμών της UIC (Διεθνής Ένωση Σιδηροδρόμων) με τις περιφέρειες NUTS2 καταρτίστηκε από την Eurostat σε συνεργασία με τα κράτη μέλη και την UIC.

2.2.3 Διάδοση δεδομένων

Σύμφωνα με το άρθρο 7 του κανονισμού 91/2003, η Επιτροπή μπορεί να διαδώσει όλα τα στοιχεία που δεν έχουν δηλωθεί ως εμπιστευτικά από τα κράτη μέλη. Στην πράξη, πολύ λίγες χώρες έχουν επικαλεστεί τη ρήτρα αυτή και η μεγάλη πλειονότητα των στοιχείων που δίνονται στην Eurostat μπορούν να διαδοθούν. Τα στοιχεία του παραρτήματος Ι (πληροφορίες σχετικά με τις σιδηροδρομικές επιχειρήσεις) είναι εμπιστευτικά βάσει των διατάξεων του κανονισμού.

Η Eurostat δημοσιοποιεί τα συλλεχθέντα στοιχεία μέσω της βάσης διάδοσης δεδομένων στην οποία υπάρχει ελεύθερη πρόσβαση από τον ιστοχώρο της Eurostat. Υπάρχουν ήδη 19 πίνακες που έχουν συμπληρωθεί με στοιχεία που προέρχονται από τα παραρτήματα Α-Ε και Η. Το έτος (2007) ο αριθμός των πινάκων θα αυξηθεί λόγω της διάδοσης των στοιχείων από τα παραρτήματα ΣΤ και Ζ.

Η Eurostat διαδίδει επίσης πληροφορίες μέσω ειδικών εκδόσεων όπως η σειρά «Statistics in Focus» ή δελτία τύπου που προβάλλουν τη σημασία των στοιχείων αυτών για τα ΜΜΕ και το ευρύ κοινό.

Βάσει των στοιχείων που έχουν υποβληθεί στο πλαίσιο των διατάξεων του κανονισμού, κατέστη δυνατή η δημοσίευση τριών τευχών του «Statistics in Focus» για τα στοιχεία του 2005:

- Σιδηροδρομικά ατυχήματα στην Ευρωπαϊκή Ένωση κατά την περίοδο 2004-2005·

- Σιδηροδρομικές μεταφορές φορτίου το 2005·

- Σιδηροδρομικές μεταφορές επιβατών κατά την περίοδο 2004-2005.

Ο πίνακας 2 περιέχει ορισμένα βασικά αριθμητικά στοιχεία για τις ευρωπαϊκές σιδηροδρομικές μεταφορές που έχουν συλλεχθεί βάσει του κανονισμού.

Πίνακας 2: Συνολικές[12] σιδηροδρομικές μεταφορές επιβατών και φορτίου και άτομα που σκοτώθηκαν σε σιδηροδρομικά ατυχήματα ανά χώρα το 2005

Μεταφορές επιβατών [εκατομμύρια επιβατοχιλιομέτρων (pkm)] | Αλλαγή σε σχέση με το 2004 (%) | Μεταφορές φορτίου [εκατομμύρια τονοχιλιομέτρων (tkm)] | Αλλαγή σε σχέση με το 2004 (%) | Αριθμός ατόμων που σκοτώθηκαν σε σιδηροδρομικά ατυχήματα[13] |

Βέλγιο | 8305 | -4.3 | :c[14] | 5.7 14 | 24 |

Τσεχική Δημοκρατία | 6667 | 1.3 | 14866 | -1.5 | 249 |

Δανία | 5957 | 0.7 | 1976 | -14.9 | 23 |

Γερμανία | 78244 | 7.4 | 95421 | 3.8 | 157 |

Εσθονία | 248 | 28.6 | 10639 | 1.4 | 21 |

Ελλάδα | 1854 | 11.1 | 613 | 3.6 | 26 |

Ισπανία | 21153 | 4.1 | 11635 | -2.0 | 65 |

Γαλλία | 76886 | 3.4 | 40701 | -9.8 | 79 |

Ιρλανδία | 1781 | 12.6 | 303 | -24.1 | 0 |

Ιταλία | 50088 | 1.7 | 22761 | 2.6 | 99 |

Κύπρος | - | - | - | - | - |

Λεττονία | 894 | 10.3 | 19779 | 6.2 | 5 |

Λιθουανία | 280 | -1.0 | 12457 | 7.0 | 33 |

Λουξεμβούργο | 267 | 5.8 | 392 | -33.9 | 0 |

Ουγγαρία | 9851 | -3.1 | 9090 | 3.9 | 91 |

Μάλτα | - | - | - | - | - |

Κάτω Χώρες | 14036 | -0.4 | 5025 | -3.8 | 25 |

Αυστρία | 9236 | 5.0 | 18957 | 1.1 | 44 |

Πολωνία | 17882 | -3.0 | 49972 | -4.5 | 291 |

Πορτογαλία | 3809 | 1.5 | 2422 | 6.1 | 99 |

Σλοβενία | 716 | 3.0 | 3245 | 3.0 | 5 |

Σλοβακία | 2182 | -2.0 | 9463 | -2.5 | 7 |

Φινλανδία | 3478 | 3.8 | 9706 | -4.0 | 22 |

Σουηδία | 8910 | 3.2 | 21675 | 3.9 | 21 |

Ηνωμένο Βασίλειο | 44415 | 2.5 | 22322 | -1.0 | 74 |

Ευρωπαϊκή Ένωση 25 | : | : | : | : | 1464 |

Βουλγαρία | : | : | : | : | : |

Κροατία | 1227 | 5.0 | 2835 | 13.7 | 35 |

ΦΥΡΟΜ | : | : | : | : | : |

Ισλανδία | - | - | - | - | - |

Λιχτενστάιν | 1 | 0.0 | 17 | -17.3 | 0 |

Νορβηγία | 2709 | 3.4 | 3149 | 10.7 | 4 |

Ρουμανία | 7960 | -7.6 | 16582 | -2.6 | 36 |

Ελβετία[15] | : | : | : | : | : |

Τουρκία | 5036 | -3.8 | 9077 | -2.7 | 154 |

3 ΣΥΜΠΕΡΑΣΜΑΤΑ

Η αποκτηθείσα εμπειρία και τα αποτελέσματα από την εφαρμογή του κανονισμού 91/2003 κρίνονται σε γενικές γραμμές πολύ θετικά. Η θέσπιση του κανονισμού, η εργασία και οι πόροι που αφιερώθηκαν στην εκπλήρωση των έννομων υποχρεώσεων, τόσο σε εθνικό επίπεδο όσο και σε επίπεδο Eurostat, έδωσαν τη δυνατότητα να παραχθούν γρήγορα συγκρίσιμα και αξιόπιστα αποτελέσματα. Αυτό ισχύει ιδιαίτερα για τα δέκα κράτη μέλη που εντάχθηκαν στην ΕΕ το 2004.

Στις χώρες όπου η αγορά σιδηροδρόμων είναι αναπτυγμένη (όπου λειτουργούν πολλοί σιδηροδρομικοί φορείς) παρουσιάστηκαν περισσότερα προβλήματα σε σχέση με τη συλλογή στοιχείων για τις σιδηροδρομικές μεταφορές.

Η παροχή στοιχείων κατά τα δύο διαδοχικά έτη βελτιώθηκε παρά το γεγονός ότι εξακολουθούν να υπάρχουν προβλήματα ιδιαίτερα όσον αφορά την περιοδικότητα και την πληρότητα των συνόλων των στοιχείων.

Λόγω της συνεχούς διαδικασίας μάθησης (κατά τα τρία προηγούμενα έτη), όλα τα τριμηνιαία στοιχεία για το 2006 ήταν ήδη διαθέσιμα τον Μάιο του 2007 (όλα τα κράτη μέλη τήρησαν την προθεσμία για την υποβολή των τριμηνιαίων στοιχείων).

Σημαντική πρόοδος επιτεύχθηκε από ορισμένες χώρες όσον αφορά την άρση των περιορισμών εμπιστευτικότητας για ορισμένους πίνακες. Στην αρχή, 7 χώρες δήλωσαν ότι ορισμένοι πίνακες είναι εμπιστευτικοί, αλλά σε συνέχεια επαφών που πραγματοποίησαν οι εθνικές στατιστικές υπηρεσίες με τις σιδηροδρομικές επιχειρήσεις, τα στοιχεία κατέστη δυνατόν να δημοσιοποιηθούν. Επί του παρόντος, τρεις μόνον χώρες (AT[16], BE[17] και BG[18]) έχουν θέσει περιορισμούς σε στοιχεία. Η διαδικασία κοινοποίησης των στοιχείων συνεχίζεται ακόμη στις χώρες αυτές. Ως αποτέλεσμα, τα συνολικά μεγέθη της ΕΕ (για ορισμένες μεταβλητές) δεν είναι ακόμη διαθέσιμα. Το γεγονός αυτό συνιστά σοβαρό εμπόδιο για την εποπτεία της σιδηροδρομικής αγοράς σε ευρωπαϊκό επίπεδο και, επομένως, μειώνει τη χρησιμότητα των συνόλων των στοιχείων.

Εξετάστηκαν και αντιμετωπίστηκαν επαρκώς τα περισσότερα από τα ζητήματα που συνδέονται με την ερμηνεία του κανονισμού, η συλλογή στοιχείων, η κατάρτιση στατιστικών, η διαβίβαση και η επικύρωση των στοιχείων. Η εφαρμογή του παρόντος κανονισμού είχε ως αποτέλεσμα την αύξηση των διαθέσιμων πληροφοριών για το συγκεκριμένο τομέα, καθώς και μια βελτίωση ως προς την ποιότητα και την έγκαιρη παράδοση των στοιχείων. Σε ό,τι αφορά τη χρήση των στοιχείων, τα αποτελέσματα έχουν άμεση εφαρμογή στη χάραξη πολιτικής, ιδίως στη χάραξη, εφαρμογή και παρακολούθηση των πολιτικών στον τομέα των σιδηροδρομικών μεταφορών σε εθνικό επίπεδο και σε επίπεδο ΕΕ. Η διάδοση στοιχείων με διαφορετικά δημόσια μέσα έχει συμβάλει στη μεγαλύτερη προβολή όλης της διαδικασίας και στην αύξηση των ωφελειών για τους πολίτες σε σχέση με την επένδυση πόρων.

3.1 ΒΡΑΧΥΠΡΟΘΕΣΜΟΙ ΣΤΟΧΟΙ

Βραχυπρόθεσμα οι προσπάθειες πρέπει να επικεντρωθούν στα εξής ζητήματα:

- Ολοκλήρωση της εισαγωγής εναρμονισμένων ορισμών με στόχο την καλύτερη συγκρισιμότητα των στοιχείων διαφορετικών χωρών και διαφορετικών μέσων μεταφοράς.

- Ένταξη και εναρμόνιση ορισμένων στοιχείων για τα σιδηροδρομικά ατυχήματα (τα οποία επί του παρόντος συλλέγονται ξεχωριστά από τον ΕΟΣ και την Eurostat) προκειμένου να αποφευχθεί η αλληλεπικάλυψη των εργασιών και η δημοσίευση διαφορετικών αριθμητικών στοιχείων στο μέλλον.

- Είναι απαραίτητη η περαιτέρω βελτίωση της ποιότητας των στοιχείων για ορισμένους τομείς καθώς και της έγκαιρης παράδοσης. Ορισμένες χώρες που υποβάλλουν στοιχεία πρέπει να καταβάλουν περισσότερες προσπάθειες για να παράσχουν αξιόπιστα και συγκρίσιμα στοιχεία και να βελτιώσουν την έγκαιρη παράδοση των στοιχείων.

- Διάδοση των ροών κυκλοφορίας στο σιδηροδρομικό δίκτυο και περιφερειακά στοιχεία.

- Διεύρυνση της ΕΕ με την προσχώρηση της Βουλγαρίας και της Ρουμανίας. Η Eurostat θα δώσει ιδιαίτερη προσοχή για να εξασφαλίσει ότι αυτά τα δύο νέα κράτη μέλη συμμορφώνονται με τη νομοθεσία της ΕΕ για τις στατιστικές για τις σιδηροδρομικές μεταφορές.

- Πλήρης άρση των περιορισμών εμπιστευτικότητας έτσι ώστε να καταστεί δυνατή η έγκαιρη διάδοση των συνολικών μεγεθών της ΕΕ.

3.2 ΜΑΚΡΟΠΡΟΘΕΣΜΟΙ ΣΤΟΙΧΟΙ

Η συλλογή νέων μεταβλητών είναι δυνατόν να προβλεφθεί και θα συζητηθεί βάσει των αναγκών που ανακοίνωσαν οι χρήστες στοιχείων (π.χ. ο αριθμός των εκτελούμενων χιλιομετρικών αμαξοστοιχιών καταμερισμένων σε κατηγορία έλξης ντήζελ και σε κατηγορία ηλεκτρικής έλξης θα μπορούσε να είναι χρήσιμος για τους υπολογισμούς του αντικτύπου στο περιβάλλον). Η δυνατότητα της συλλογής στοιχείων για τα επιβατηγά τρένα υψηλής ταχύτητας (αριθμός επιβατών, επιβατοχιλιόμετρα και χιλιομετρικές αμαξοστοιχίες) είναι επίσης δυνατόν να συζητηθεί.

Ωστόσο, οι χώρες που υποβάλλουν στοιχεία έχουν δηλώσει ρητώς τα προβλήματα της συλλογής πρόσθετων πληροφοριών και έχουν τονίσει ότι είναι ανάγκη να δικαιολογείται πλήρως τυχόν μελλοντική επιβάρυνση από τη συλλογή στατιστικών στοιχείων γενικά και για τις σιδηροδρομικές μεταφορές ειδικότερα.

Θα μπορούσε να εξεταστεί το ενδεχόμενο εισαγωγής τουλάχιστον δύο νέων παραμέτρων που δεν συνδέονται με απαιτήσεις για τη συλλογή νέων στοιχείων:

- Μικρή μείωση του χρόνου διαβίβασης των στοιχείων σε πέντε μήνες από τη λήξη της περιόδου παρατήρησης για τα ετήσια στοιχεία για τους επιβάτες τρένων, όπως συμβαίνει και με τη συλλογή στατιστικών στοιχείων για άλλα μεταφορικά μέσα.

- Επέκταση της γεωγραφικής κάλυψης λόγω είτε μελλοντικής διεύρυνσης της ΕΕ ή εθελοντικής συμμετοχής τρίτων χωρών μέσω συμφωνιών συνεργασίας.

[1] Κανονισμός (ΕΚ) αριθ. 91/2003 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, για τις στατιστικές σχετικά με τις σιδηροδρομικές μεταφορές, ΕΕ L 14 της 21.1.2003, σ.1.

[2] COM(2001) 370 της 12ης Σεπτεμβρίου 2001.

[3] COM(2006) 314 της 22ας Ιουνίου 2006: «Η Ευρώπη σε συνεχή κίνηση - Βιώσιμη κινητικότητα στην ήπειρό μας. Ενδιάμεση εξέταση της Λευκής Βίβλου του 2001 της Ευρωπαϊκής Επιτροπής για τις μεταφορές».

[4] Εγκρίθηκε από το Ευρωπαϊκό Συμβούλιο στις 15-16 Ιουνίου 2006.

[5] Κανονισμός (ΕΚ) αριθ. 1192/2003 της Επιτροπής, της 3ης Ιουλίου 2003, περί τροποποίησης του κανονισμού (ΕΚ) αριθ. 91/2003 του Ευρωπαϊκού Κοινοβουλίου και του Συμβουλίου σχετικά με τις στατιστικές σιδηροδρομικών μεταφορών, ΕΕ L 167 της 4.7.2003, σ .13.

[6] Κανονισμός (ΕΚ) αριθ. 332/2007 της Επιτροπής, της 27ης Μαρτίου 2007, για τις τεχνικές ρυθμίσεις σχετικά με τη διαβίβαση στατιστικών για τις σιδηροδρομικές μεταφορές, ΕΕ L 88 της 29.3.2007, σ.16.

[7] Απόφαση της μεικτής επιτροπής του ΕΟΧ αριθ. 12/2004, της 6ης Φεβρουαρίου 2004, για την τροποποίηση του παραρτήματος XXI (Στατιστικές) της συμφωνίας για τον ΕΟΧ, ΕΕ αριθ. L 116 της 22ας Απριλίου 2004, σ. 63-64.

[8] Τα στοιχεία σχετικά με το Λιχτενστάιν παρέχονται από την Αυστρία, καθώς στην επικράτεια του Λιχτενστάιν λειτουργεί μόνον μία (αυστριακή) σιδηροδρομική εταιρεία.

[9] Υπογράφηκε στις 26 Οκτωβρίου 2004 και εγκρίθηκε με την απόφαση της 27ης Φεβρουαρίου 2006 σχετικά με τη σύναψη της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας για τη συνεργασία στον τομέα της στατιστικής, ΕΕ L 90 της 28ης Μαρτίου 2006, σ. 1-21.

[10] Παράρτημα Α για τις στατιστικές σχετικά με τις μεταφορές και τον τουρισμό της προαναφερθείσας συμφωνίας.

[11] Η έκθεση υποβλήθηκε και συζητήθηκε με κράτη μέλη στο πλαίσιο της ομάδας εργασίας για τον προγραμματισμό και το συντονισμό του ευρωπαϊκού στατιστικού συστήματος στις 19 Ιουνίου 2006 [σημείο 2.1. της ημερήσιας διάταξης «Review of priorities – results from cost-benefit pilot studies» (Εξέταση προτεραιοτήτων – αποτελέσματα των μελετών κόστους-οφέλους)].

[12] Υποβολή απλουστευμένων και λεπτομερών εκθέσεων, όλοι οι τύποι μεταφοράς (διεθνείς, εθνικοί, διαμετακόμισης για τη μεταφορά φορτίου μόνον).

[13] Ορισμένα στοιχεία ενδέχεται να περιλαμβάνουν τις αυτοκτονίες.

[14] Εμπιστευτικά στοιχεία δυνάμει της ρήτρας εμπιστευτικότητας που ισχύει για την υποβολή απλουστευμένων εκθέσεων (μικρές επιχειρήσεις)· τα στοιχεία για τις μεγάλες επιχειρήσεις (υποβολή λεπτομερών εκθέσεων) ανέρχονταν σε 8.130 εκατομμύρια τονοχιλιόμετρα το 2005.

[15] Η Ελβετία θα παράσχει τα στοιχεία για τις σιδηροδρομικές μεταφορές ξεκινώντας από το 2006 ως έτος αναφοράς (σύμφωνα με τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας για τη συνεργασία στον τομέα της στατιστικής, ΕΕ L 90 της 28ης Μαρτίου 2006, σ.1-21).

[16] Οι πίνακες A3, ΣΤ1 και ΣΤ2 είναι εμπιστευτικοί, οι πίνακες Γ1, Γ2, Γ3 Γ4, E2, ΣΤ3, ΣΤ4 εντάσσονται στη διαδικασία κοινοποίησης.

[17] B1 για το 2004 και το 2005 - εμπιστευτικοί.

[18] Πίνακες E1 και E2 – είναι εν εξελίξει η διαδικασία για την κοινοποίηση.